Predkladacia správa

Materiál je predkladaný na rokovanie vlády SR ako jeden z desiatich vybraných projektov, na ktoré sa v súlade s úlohou B.1. uznesenia vlády SR č. 770 z  5. októbra 2005 nevzťahujú „Pravidlá v oblasti poskytovania individuálnej štátnej pomoci investorom“.

So spoločnosťou Johnson Controls Holding Company Inc. zo Spojených štátov amerických (ďalej len „Investor“) bol vyrokovaný návrh Investičnej zmluvy pre príjemcu štátnej pomoci  Johnson Controls Lučenec, s. r. o., Námestie republiky 26, 984 01 Lučenec, ktorý podal dňa 24. 3. 2005 žiadosť o poskytnutie investičných stimulov podľa § 2 písm. a) zákona č. 565/2001 Z. z. o investičných stimuloch a podľa § 35b zákona č.366/1999 Z. z. o daniach z príjmov formou úľavy na dani z príjmov právnických osôb, poskytnutie príspevku na vytvorenie nových pracovných miest podľa § 2 ods. 1 písm. b) zákona č. 565/2001 Z. z. o investičných stimuloch a príspevku na vzdelávanie podľa § 2 písm. 1 bod c) zákona  č. 565/2001 o investičných stimuloch a podľa § 4 bod 2 písm. b) zákona    č. 231/1999 Z. z. o štátnej pomoci v znení neskorších predpisov pre investíciu do novej výrobnej prevádzky v Lučenci.  
 
Spoločnosť Johnson Controls Lučenec, s. r. o. vybuduje v Lučenci nový závod na výrobu automobilových komponentov malých penových PIP (opierky hlavy, rúk a podpierky) a veľkých penových častí pre Wolkswagen Colorado, KIA Karents a Renault X44.

Spoločnosť predpokladá investovať v rokoch 2005-2009 čiastku 24,832 mil. EUR (970,8 mil. Sk) do dlhodobého majetku, ktorý pre účely štátnej pomoci predstavuje oprávnené náklady, z toho do pozemkov a budov 453,9 mil. Sk a do strojov 516,9 mil. Sk.. Plánuje zamestnať 349 pracovníkov. Oprávnené náklady na vzdelávanie sa odhadujú na čiastku do výšky 1,745 mil. EUR (68,2 mil. Sk). Prepočty sú uskutočňované kurzom 39,093 Sk/€.

Výstavba závodu sa začala v roku 2005 a jej dokončenie sa očakáva v roku 2009. Dosiahnutie plnej produkcie sa predpokladá v roku 2007. 

Spoločnosť žiada regionálnu štátnu pomoc v intenzite 47 % z oprávnených nákladov na investície a o štátnu pomoc na vzdelávanie vo výške 35 % z oprávnených nákladov na špecifické vzdelávanie a 60 % z oprávnených nákladov na všeobecné vzdelávanie. Na základe odhadovaných oprávnených nákladov predstavuje požadovaná štátna pomoc čiastku do výšky 11,782 mil. EUR (460,6 mil. Sk) na regionálnu pomoc a čiastku do výšky 0,634 mil. EUR (24,8 mil. Sk) na štátnu pomoc na vzdelávanie.  Celkom požadovaná štátna pomoc dosahuje čiastku 485 378 tis. Sk, t. j. intenzitu 50 % oprávnených nákladov na investície.   

Štátna pomoc na jedno novovytvorené pracovné miesto predstavuje priamo (príspevok na novovytvorené pracovné miesta a príspevok na vzdelávanie) zo štátneho rozpočtu 266 481 Sk a nepriamo (úľava na dani) 1 124 288 Sk. Celková výška štátnej pomoci na jedno novovytvorené pracovné miesto je 1 390 769 Sk.  

Predkladaný materiál má priamy a nepriamy dopad na štátny rozpočet, ktorý je vyčíslený v Doložke vplyvov a taktiež pozitívny dopad na zamestnanosť a podnikateľské prostredie.

Informácie o projekte

A. Všeobecné informácie

B. Ekonomické informácie

	Vzhľadom na  pretrvávajúcu vysokú nezamestnanosť v danom regióne väčšinu pracovníkov bude možné zabezpečiť náborom z regiónu Lučenec a okolie. 

	Materiál bol predmetom medzirezortného pripomienkového konania. Všetky zásadné pripomienky boli zapracované do návrhu zmluvy, s výnimkou pripomienky Klubu 500, ktorá bola nejasne formulovaná. Ostatné pripomienky boli až na jednu taktiež zapracované do textu návrhu investičnej zmlvuy.

Na predkladaný materiál sa nevzťahuje obmedzenie prístupu k  informáciám podľa     § 10 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.